“หุ้นเอเชีย” เปิดบวก! หลังดาวโจนส์ปิดพุ่งกว่า 500 จุด รับงบบจ.สหรัฐแข็งแกร่ง
“หุ้นเอเชีย” เปิดบวก! หลังดาวโจนส์ปิดพุ่งกว่า 500 จุด เมื่อคืนนี้ ขานรับผลประกอบการที่แข็งแกร่งของบริษัทจดทะเบียนในสหรัฐ รวมถึงธนาคารรายใหญ่
15 ต.ค. 2564

ผู้สื่อข่าวรายงานว่า ตลาดหุ้นเอเชียเปิดในแดนบวก ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งกว่า 500 จุดเมื่อคืนนี้ (14 ต.ค. 2564) ขานรับผลประกอบการที่แข็งแกร่งของบริษัทจดทะเบียนในสหรัฐ รวมถึงธนาคารรายใหญ่ ขณะที่ดัชนี S&amp;P500 พุ่งขึ้นเกือบแตะ 2%
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 28,787.26 จุด เพิ่มขึ้น 236.33 จุด หรือ +0.83%, ดัชนี HSI ตลาดหุ้นฮ่องกงเปิดวันนี้ที่ 25,187.05 จุด เพิ่มขึ้น 224.46 จุด หรือ +0.90% ส่วนดัชนี SSE Composite ตลาดหุ้นจีนเปิดวันนี้ที่ 3,551.99 จุด ลดลง 6.29 จุด หรือ -0.18%
ด้านนักลงทุนขานรับปัจจัยบวกหลังจากธนาคารรายใหญ่ของสหรัฐเปิดเผยผลประกอบการที่แข็งแกร่ง ซึ่งรวมถึงมอร์แกน สแตนลีย์ และแบงก์ ออฟ อเมริกา ซึ่งเป็นธนาคารใหญ่เป็นอันดับ 2 ของสหรัฐเมื่อพิจารณาจากมูลค่าสินทรัพย์
ขณะที่แบงก์ ออฟ อเมริกา ซึ่งเป็นธนาคารใหญ่เป็นอันดับ 2 ของสหรัฐ เปิดเผยว่า ธนาคารมีรายได้ 2.287 หมื่นล้านดอลลาร์ในไตรมาส 3 สูงกว่าที่นักวิเคราะห์คาดการณ์ที่ระดับ 2.18 หมื่นล้านดอลลาร์
ส่วนมอร์แกน สแตนลีย์เปิดเผยว่า ธนาคารมีรายได้ 1.475 หมื่นล้านดอลลาร์ในไตรมาส 3 สูงกว่าที่นักวิเคราะห์คาดการณ์ที่ระดับ 1.40 หมื่นล้านดอลลาร์ โดยได้ปัจจัยหนุนจากธุรกิจวาณิชธนกิจและธุรกิจบริหารความมั่งคั่ง
นอกจากนี้ตลาดยังได้แรงหนุนหลังจากกระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 36,000 ราย สู่ระดับ 293,000 รายในสัปดาห์ที่แล้ว โดยตัวเลขดังกล่าวอยู่ที่ระดับต่ำกว่า 300,000 รายเป็นครั้งแรกนับตั้งแต่เดือนมี.ค.2563 ซึ่งเป็นช่วงเริ่มต้นการแพร่ระบาดของไวรัสโควิด-19 ในสหรัฐ และต่ำกว่าที่นักวิเคราะห์คาดการณ์ไว้ที่ระดับ 318,000 ราย
 